《秋日西园 其二》
宋代·释道潜

山家无外营，超然闭幽室。薄团北窗下，默坐终永日。

炎景忽差北，凉飙动萧瑟。中林多橘柚，粲粲垂华实。

凭高试裴回，幽兴遽超逸。云霞散平冈，太白空际出。

禽归杳莫辨，积翠锁深蔚。吁哉宇宙间，濩落竟一物。

胡为市朝客，终岁浪汩没。翳吾乐馀生，胜事良可诘。

放怀在冥冥，身世两俱失。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。